# აბდ რაბუჰ მანსურ ალ-ჰადი

|  |
| --- |
| **აბდ რაბუჰ მანსურ ალ-ჰადი** |
|   |
| იემენის პრეზიდენტი |
| თანამდებობაზე ყოფნის დრო |
| 25 თებერვალი, 2012 – 7 აპრილი, 2022 |
| წინამორბედი | ალი აბდალა სალეჰი |
| მემკვიდრე | რაშად ალ-ალიმი |
|

---

იემენის პრეზიდენტის მოვალეობის შემსრულებელი |
| თანამდებობაზე ყოფნის დრო |
| 4 ივნისი, 2011 – 23 სექტემბერი, 2011 |
| წინამორბედი | ალი აბდალა სალეჰი |
| მემკვიდრე | ალი აბდალა სალეჰი |
|

---

იემენის ვიცე-პრეზიდენტი |
| თანამდებობაზე ყოფნის დრო |
| 3 ოქტომბერი, 1994 – 27 თებერვალი, 2012 |
| პრეზიდენტი | ალი აბდალა სალეჰი |
|

---

 |
| დაბადებული | 1 სექტემბერი, 1945 აბიანი, სამხრეთი იემენი |
| გარდაცვლილი | 28 მაისი, 2026 (80 წლის) ერ-რიადი, საუდის არაბეთი |
| პოლიტიკური პარტია | საერთო სახალხო კონგრესი |

**აბდ რაბუჰ მანსურ ალ-ჰადი** (არაბ. عبد ربه منصور الهادي; დ. 1 სექტემბერი, 1945, აბიანი, სამხრეთი იემენი — გ. 28 მაისი, 2026, ერ-რიადი, საუდის არაბეთი) — იემენელი პოლიტიკოსი და ყოფილი სამხედრო ოფიცერი, რომელიც 2012 წლიდან 2022 წლამდე იემენის მეორე პრეზიდენტის თანამდებობას იკავებდა. მანამდე, 1994-2012 წლებში, პრეზიდენტ ალი აბდალა სალეჰის მმართველობისას იემენის მეორე ვიცე-პრეზიდენტი იყო.

წარსულში ჰადი იემენის შეიარაღებული ძალების ფელდმარშალი იყო. 2011 წლის 4 ივნისიდან 23 სექტემბრამდე მას იემენის პრეზიდენტის მოვალეობის შემსრულებლის პოსტი ეკავა, სანამ ალი აბდალა სალეჰი საუდის არაბეთში მკურნალობის კურსს გადიოდა, რომელიც 2011 წლის იემენის აჯანყების დროს, საპრეზიდენტო სასახლეზე თავდასხმისას დაშავდა. 23 ნოემბერს ჰადი კვლავ გახდა პრეზიდენტის მოვალეობის შემსრულებელი მას შემდეგ, რაც სალეჰმა „სისხლისსამართლებრივი დევნისგან იმუნიტეტის სანაცვლოდ“ საპრეზიდენტო არჩევნებამდე ძალაუფლება დათმო. სანამ სალეჰი პრეზიდენტის ტიტულს მხოლოდ ფორმალურად ინარჩუნებდა, ჰადის ეროვნული ერთიანობის მთავრობა უნდა ჩამოეყალიბებინა და 90 დღის ვადაში ვადამდელი საპრეზიდენტო არჩევნები დაენიშნა.

21 თებერვალს, იემენის პოლიტიკურმა ფრაქციებმა მანსურ ჰადი გარდამავალი პერიოდის პრეზიდენტად ორწლიანი ვადით აირჩიეს. არჩევნებში ის ერთადერთი კანდიდატი იყო, თუმცა მას ბოიკოტი გამოუცხადეს ჩრდილოეთში მყოფმა ჰუსიტებმა და სამხრეთელმა სეპარატისტებმა. 2014 წლის იანვარში ჰადის მანდატი კიდევ ერთი წლით გახანგრძლივდა. პრო-ჰუსიტური მედიასაშუალება SABA-ს ცნობით, ჰადი ხელისუფლებაში მანდატის ვადის ამოწურვის შემდეგაც დარჩა.

2015 წლის 22 იანვარს, საწვავის სუბსიდიების გაზრდის შესახებ მიღებული გადაწყვეტილების წინააღმდეგ მიმართული მასობრივი პროტესტისა და 2011 წლის რევოლუციის შედეგებით უკმაყოფილების ფონზე, ჰუსიტებმა მას გადადგომა აიძულეს. შემდგომში, ჰუსიტებმა და სალეჰის მომხრეებმა საპრეზიდენტო სასახლე დაიკავეს და ჰადი შინაპატიმრობაში მოათავსეს. ჰუსიტებმა ჩამოაყალიბეს „რევოლუციური კომიტეტი“ საპრეზიდენტო უფლებამოსილების განსახორციელებლად და ჰადის პოლიტიკურ პარტიასთან — „საერთო სახალხო კონგრესთან“ გასაერთიანებლად. ერთი თვის შემდეგ ჰადი მშობლიურ ქალაქ ადენში გაიქცა, გადადგომის შესახებ გადაწყვეტილება გააუქმა და ჰუსიტების მიერ ძალაუფლების ხელში ჩაგდება დაგმო. მომდევნო დღეს ის ერ-რიადში ჩავიდა, რადგან მისი მთავრობის მხარდასაჭერად კონფლიქტში საუდის არაბეთის ხელმძღვანელობით შექმნილი კოალიცია ჩაერია. 2015 წლის სექტემბერში, მას შემდეგ, რაც საუდის არაბეთის მიერ მხარდაჭერილმა სამთავრობო ძალებმა ქალაქი დაიბრუნეს, იგი ადენში დაბრუნდა. გავრცელებული ინფორმაციით, 2017 წლის ბოლოს ის კვლავ ერ-რიადში იმყოფებოდა შინაპატიმრობაში.

2022 წელს ჰადი გადადგა და აღმასრულებელი ხელისუფლება გადასცა საპრეზიდენტო ხელმძღვანელობის საბჭოს, რომლის თავმჯდომარედაც რაშად ალ-ალიმი დაინიშნა. საბჭოს მიზანი იემენის სამოქალაქო ომის პოლიტიკური გზით მოგვარება გახდა. ეს ნაბიჯი გადაიდგა საუდის არაბეთთან მშვიდობის დამყარების უფრო ფართო მცდელობის ფარგლებში. საუდის არაბეთისა და იემენის მთავრობებში არსებული რამდენიმე წყარო ამტკიცებს, რომ მას ძალაუფლების დათმობა საუდელებმა აიძულეს.

## რესურსები ინტერნეტში

* Оппозиция жаждет крови დაარქივებული 2014-07-15 საიტზე Wayback Machine.
* Йемен без будущего დაარქივებული 2014-07-14 საიტზე Wayback Machine.

## სქოლიო